《我出何所适》
元代·叶颙

我出何所适，行吟对清晖。著我烟霞屐，制我芙蓉衣。

天风扶瘦烟，山云锁幽扉。下同麋鹿游，上与猿鹤飞。

小草陈野色，幽花发馀辉。无一不自得，深愧畴昔非。

嗟彼世网中，对面触祸机。樽俎潜鸩毒，笑谈杂嘲讥。

甘心陷危辱，畴能察先几。世缘吾已断，世好吾已微。

惟有金华峰，相看不曾违。荣华虽足贵，林泉不如归。

去去不复返，永食南山薇。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。